**A Nemzeti Népegészségügyi Központ  
Pályázatot Hirdet   
*Országos Szakfelügyelői feladatok ellátására***

**I. A PÁLYÁZAT CÉLJA**

Az egészségügyi szolgáltatók szakfelügyeletéről szóló 16/2019. (VII. 30.) EMMI rendelet (továbbiakban: EMMI rendelet) 3. § (1) bekezdése értelmében az egészségügyi szolgáltatókkal, szolgáltatásokkal összefüggésben a szakfelügyeletet az egészségügyért felelős minisztérium módszertani irányítása mellett az országos tisztifőorvos és a népegészségügyi feladatkörükben eljáró fővárosi és megyei kormányhivatalok, valamint a kormányhivatal népegészségügyi feladatkörében eljáró járási (fővárosi kerületi) hivatala a szakfelügyelők közreműködésével látják el. Az EMMI rendelet 4. § (1) bekezdése szerint szakfelügyeleti tevékenységet az végezhet, akit az országos tisztifőorvos szakfelügyelői névjegyzékbe vesz szakterületének megnevezésével és illetékességi területének feltüntetésével.

Az EMMI rendelet 4. § (5) bekezdése alapján az országos szakfelügyelő pályáztatás útján kerül a szakfelügyelői névjegyzékbe, aki állandó megbízás alapján látja el feladatait.

A szakfelügyeleti tevékenység célja: az egészségügyi ellátás teljes folyamatában az egészségügyi ágazati jogszabályok, továbbá a szakmai tevékenység minősége, a szakfelügyelet tárgyában, illetve az egyedi panaszok kivizsgálásával kapcsolatban a szakmai előírások, protokollok érvényesülésének hatósági célú ellenőrzése, valamint a megelőzésnek és a betegellátásnak a szakma szabályaival, érvényben levő szakmai irányelvekkel, eljárásokkal, ajánlásokkal, nemzetközi legjobb gyakorlattal való összevetése, értékelése az alkalmazott eljárások dokumentációs rendszere és az adatszolgáltatás minőségi követelményeinek meghatározása és értékelése, a kapcsolódó konzultáció lefolytatása és a minőségfejlesztés módozatainak meghatározása.

A pályázat célja továbbá az országos szakfelügyelő szakfelügyeleti tevékenységének biztosítása az EMMI rendelet 4. § (8)-(9) bekezdésében foglaltak szerint.

A szakfelügyelő a megbízás alapján végzett tevékenységét személyesen köteles ellátni.

Az EMMI rendelet 8. § (8) bekezdése alapján az állandó megbízatás határozott időtartamra, de legfeljebb 3 évre szól, a megbízatás a lejártát követően több ízben meghosszabbítható.

Az egészségügyi szakmai kollégium működéséről szóló 26/2020. (VIII.4.) EMMI rendelet 14. §-a alapján az EMMI rendelet 2020. szeptember 1-től módosításra kerül, a szakfelügyelet szakterületei kiegészülnek a Humán reprodukció szakterülettel.

**A jogszabálymódosításra tekintettel Humán reprodukció szakterületen országos szakfelügyelői feladatok ellátására pályázat kerül kiírásra “Szakfelügyelői pályázat 2020/09” néven az alábbi pályázati feltételekkel.**

**A pályázatok benyújtási határideje szeptember30-ról 2020. október14-re módosul.**

**II. PÁLYÁZATI FELTÉTELEK**

1. Szakfelügyeleti tevékenységre pályázhat az a személy, aki:

* egészségügyi dolgozók működési nyilvántartásában érvényes működési nyilvántartással rendelkezik szakterülete ellátásához szükséges szakképesítése vonatkozásában,
* érvényes szakmai kamarai tagsággal rendelkezik,
* szülészet-nőgyógyászat szakvizsgával rendelkezik,
* az adott szakterületen legalább 10 éves gyakorlati idővel, speciális szakértelemmel és gyakorlattal rendelkezik,
* mobilis, jó kommunikációs és interperszonális készséggel rendelkezik.

1. A pályázat elbírálásánál előnyt jelent:

* az egészségügyi minőségbiztosítási és minőségfejlesztési módszerek alkalmazásában az egészségügyi szakirányú továbbképzésről szóló jogszabályok szerinti licenc, ennek hiányában ezen módszerek alkalmazásában jártasság, (Jártasságnak számít a szakmai tevékenység során végzett igazolható szakmai és módszertani fejlesztési, minőség- és megfelelőség-értékelési szakmai tapasztalat.)
* tudományos fokozat,
* hazai és/vagy külföldi tudományos társaságban betöltött vagy korábban betöltött tisztség, vezetői tisztség,
* minőségügyi és szakmai tapasztalat, valamint statisztikai- és kockázatelemzésben való jártasság,
* szakmai nyelvismeret,
* szakterülete vonatkozásában, illetve minőségfejlesztés területén korábban felmutatott eredmények, publikációk, referencia munkák bemutatása,
* kórházban szerzett szakmai vezetői tapasztalat,
* széleskörű informatikai ismeret,
* egyéb, a pályázathoz kapcsolódó tevékenység bemutatása.

3. A pályázat benyújtásához szükséges dokumentumok:

* hiánytalanul kitöltött Pályázati Adatlap, (letölthető az NNK honlapjáról, https://www.nnk.gov.hu/)
* szakképesítés/ek, szakvizsga, egyéb képesítések másolata,
* munkáltatói igazolás, melyen szerepel a munkáltató egészségügyi szolgáltatói azonosítója, illetve önálló egészségügyi tevékenység esetén az egészségügyi szolgáltató azonosítója,
* érvényes működési nyilvántartási igazolvány másolata, vagy az egészségügyi dolgozók működési nyilvántartásából letöltött adatlap (letölthető a https://kereso.enkk.hu/linken)
* érvényes kamarai tagság igazolása, (MOK kártya mindkét oldalának másolata)
* nyilatkozat arról, hogy nem töltötte be a mindenkori nyugdíjkorhatárt, illetve erre 3 éven belül sor kerül-e,
* nyilatkozat a büntetlen előéletről és arról, hogy nem áll etikai-fegyelmi büntetés hatálya alatt,
* államilag elismert nyelvvizsgát igazoló nyelvvizsga-bizonyítvány másolata,
* szakmai portfólió,
* publikációs jegyzék,
* aláírt nyilatkozat arról, hogy a pályázati anyagot a pályázat elbírálásában részt vevők megismerhetik, a pályázó személyes adatait a pályázattal kapcsolatban kezelhetik,

1. Szakfelügyelői tevékenységet nem végezhet, aki:

a) az egészségügy ágazati irányításában, ellenőrzésében vagy finanszírozásában közreműködő szerv vezetője,

b) egészségügyi szakmai köztestület elnöke,

c) az egészségügyi szakmai kollégium elnökségének elnöke vagy a tagozat elnöke,

d) egészségügyi szakmai képviseletet ellátó vagy betegjogi szervezetvezető tisztségviselője,

e) egészségügyi intézmény főigazgatója, orvos igazgatója, ápolási igazgatója, minőségügyi vezetője,

f) országos gyógyintézet főigazgatója, orvos igazgatója, ápolási igazgatója, vagy minőségügyi vezetője

g) betöltötte a mindenkori nyugdíjkorhatárt

**III.** A pályázati felhívásban pályázható, a névjegyzékbe felvehető szakfelügyeleti szakterület megnevezése: Humán reprodukció. Névjegyzékbe vehető országos szakfelügyelő száma: 1 fő

**IV. SZAKFELÜGYELŐI MEGBÍZÁSI DÍJAK**

Az országos szakfelügyelőt az EMMI rendelet 4. § (8) bekezdése szerinti feladatokhoz kapcsolódóan a szakfelügyelői tevékenységének az ellátásáért - az EMMI rendelete 2. számú mellékletében rögzítettek szerint - havonta 130.000 Ft.- megbízási díj illeti meg.

**V. A PÁLYÁZAT BEADÁSÁVAL, KIHIRDETÉSÉVEL KAPCSOLATOS TUDNIVALÓK**

1. A pályázatot az erre a célra készült Pályázati Adatlap kitöltésével (letölthető NNK honlapjáról), a jelen pályázati felhívás II.3.) pontjában felsorolt mellékletekkel együtt **elektronikus úton 2020. október 14-ig kell benyújtani, egyidejű postai feladás vagy személyesen történő benyújtás mellett, melyek határideje szintén 2020.** **október14.**

A határidő jogvesztő, annak leteltét követően érkező pályázatok elfogadására, a késedelem igazolására, vagy méltányossági eljárás lefolytatására nincs lehetőség. A be nem töltött országos szakfelügyeleti szakterületek tekintetében új pályázati eljárás kerül lefolytatásra.

2. A kitöltött, kinyomtatott és aláírt pályázatot elsősorban elektronikus úton, majd postai úton vagy személyesen, magyar nyelven lehet beküldeni a pályázatkezelő szervhez.

A pályázatkezelő szerv címe:

**Nemzeti Népegészségügyi Központ**

**Dr. Müller Cecília Országos Tisztifőorvos**

Elektronikus cím: [tisztifoorvos@nnk.gov.hu](mailto:tisztifoorvos@nnk.gov.hu)

**Levélcím: 1097 Budapest, Albert Flórián út 2-6.**

**Az elektronikus levél tárgyában illetve a borítékra kérjük ráírni, hogy**

**„Szakfelügyelői pályázat 2020/09”.**

**A benyújtás határideje** **elektronikus úton 2020. október14.,**

**papír alapon 2020. október14.**

**A postai úton is megküldendő pályázatok esetében a benyújtás határideje szempontjából a postára adás napja számít. A pályázat személyesen benyújtható hétfőtől csütörtökig 8.00-16.30-ig, pénteken 8.00-14.00-ig az**  
**NNK Országos Tisztifőorvosi Titkárságán, 1097 Budapest, Albert Flórián út 2-6., A. épület III. emelet 304. szoba.**

3. A pályázattal kapcsolatosan érdeklődni a Nemzeti Népegészségügyi Központ Tisztifőorvosi Titkárságán lehet az alábbi elérhetőségen:

- telefonon: +36-1-476-1242 illetve a +36-1-476-1221

- e-mail címen: tisztifoorvos@nnk.govhu

**4. A pályázatokról az EMMI rendelet 8. § (4) bekezdés szerinti Bizottság dönt, a Magyar Orvosi Kamara véleményét figyelembe véve.**

5. A döntés ellen jogorvoslatnak helye nincs. A nyertes pályázó nevét az NNK honlapján ([www.nnk.gov.hu](http://www.nnk.gov.hu)) közzéteszi.

Az EMMI rendelet 8. § (5) bekezdése értelmében a pályázati feltételeknek leginkább megfelelő pályázót az országos tisztifőorvos országos szakfelügyelőként felveszi a szakfelügyeleti névjegyzékbe, és vele állandó megbízásra állandó megbízási szerződést köt.

**VI. AZ ELBÍRÁLÁS SZEMPONTJAI**

A pályázati kiírás II. fejezet 2. pontjában meghatározott szempontokat az értékelés és döntés során a bíráló bizottság figyelembe veszi.